কাবুলে আবারও জঙ্গি নিশানায় ভারতীয় দূতাবাস। বুধবার সকালে ওই দূতাবাসের কাছে বিস্ফোরণে কেঁপে ওঠে। বিস্ফোরণে মারা গিয়েছেন অন্তত ৮০ জন। আহতের সংখ্যা ৩৫০ বেশি। আহত ও নিহতদের মধ্যে বেশ কয়েকজন নিরাপত্তা কর্মী রয়েছেন। তবে, ভারতীয় দূতাবাসের কর্মীরা সকলেই সুরক্ষিত আছেন বলে জানানো হয়েছে। এর আগে ২০১৬-র জানুয়ারিতে একই কায়দায় ভারতীয় দূতাবাসের সামনে হামলা চালিয়েছিল জঙ্গিরা। বুধবারের এই বিস্ফোরণের দায় স্বীকার করেছে ইসলামিক স্টেট (আইএস)। যদিও, প্রশাসনের তরফে এই দাবির সত্যতা নিয়ে নিশ্চিত ভাবে কিছু বলা হয়নি। আফগান পুলিশ সূত্রে জানানো হয়েছে, একটি ট্রাকের মধ্যে বিস্ফোরক লুকানো ছিল। গত এক মাসে এ নিয়ে তৃতীয় বার বিস্ফোরণে কেঁপে উঠল আফগানিস্তানের রাজধানী। প্রতি ক্ষেত্রেই দেখা গিয়েছে, জঙ্গিদের লক্ষ্য কোনও না কোনও দেশের দূতাবাস। সম্প্রতি কাবুলে যে বিস্ফোরণগুলি হয়েছে, তার মধ্যে এটি অন্যতম শক্তিশালী বলে আফগান প্রশাসনের দাবি। এ দিন বিস্ফোরণের পর দূতাবাস সংলগ্ন এলাকায় নিরাপত্তা বহু গুণ বাড়ানো হয়েছে। আফগান প্রশাসনের সঙ্গে নিরাপত্তা সংক্রান্ত বিষয় নিয়ে কথা বলেন বিদেশ মন্ত্রকের শীর্ষ আধিকারিকেরা।ভারতের বিদেশমন্ত্রী সুষমা স্বরাজ এই বিস্ফোরণের কড়া নিন্দা করে টুইট করেছেন। ভারতীয়রা নিরাপদ থাকার কথাও জানিয়েছেন তিনি।    চলতি মাসেরই প্রথম সপ্তাহে মার্কিন দূতাবাসের সামনে জঙ্গি বিস্ফোরণে প্রাণ হারিয়েছিলেন আট জন। সে দিন নেটোর কনভয় লক্ষ্য করে হামলা চালায় জঙ্গিরা। কাবুলে এক মাসের মধ্যে পর পর জঙ্গি নাশকতার ঘটনায় উদ্বেগ প্রকাশ করেছে হোয়াইট হাউস। কাবুলের জানবাক স্কোয়্যারেই সমস্ত দেশের দূতাবাসগুলি রয়েছে। জঙ্গিরা বার বার নাশকতা চালানোর জন্য এই এলাকাকেই বেছে নেয়। তাই, নিরাপত্তা ব্যবস্থা নিয়ে ফের প্রশ্নের মুখে আফগান প্রশাসন।